### 17.    Beslutning om at godkende Forslag til lokalplan nr. 569 for et solfangeranlæg ved Høng Varmeværk

**Åbent**

Sagsnr.: 326-2017-33845       J.nr.: 01.02.05           Dokumentnr.:
326-2018-40736

**Sagstype**

Beslutning.

**Resume og sagens baggrund**

Kalundborg Kommune har modtaget en ansøgning fra bestyrelsen
for Høng Varmeværk om at etablere et solfanger-/solcelleanlæg i tilknytning til
varmeværket. Anlægget omfatter et solfangerareal på ca. 18.000 m² samt en
akkumuleringstank på ca. 3.000 m³. Det ansøgte er i overensstemmelse med
kommuneplanen men forudsætter, at der udarbejdes en lokalplan.

Teknik -og Miljøudvalget vedtog på møde den 7. september
2017 at igangsætte arbejdet med et forslag til lokalplan, hvilket nu
fremlægges.

**Indstillinger**

Direktøren indstiller, at:

1. Forslag til
lokalplan nr. 569 for et solfangeranlæg ved [adresse] godkendes til
offentlig fremlæggelse i 4 uger.

2. Vurderingen om,
at der ikke skal gennemføres en miljøvurdering offentliggøres med klagefrist på
4 uger.

3. Administrationen
bemyndiges til at foretage eventuelle redaktionelle rettelser til planforslagene
inden offentlig fremlæggelse.

**Behandling**

Teknik- og Miljøudvalget, Økonomiudvalget,
Kommunalbestyrelsen.

**Sagsfremstilling**

Forslag til lokalplan nr. 569 for et solfangeranlæg ved Høng
Varmeværk (Bilag 1) fremlægges med henblik på at godkende til offentlig
fremlæggelse i fire uger.

Med den nye planlov, som trådte i kraft den 15. juni 2017,
er høringsfristen ændret. Ændringen betyder, at den generelle høringsfrist for
lokalplaner og mindre kommuneplantillæg er nedsat fra mindst otte uger til
mindst fire uger.

Der er ligeledes udarbejdet et varmeprojektforslag efter
varmelovgivningen, der har været politisk behandlet på Teknik- og
Miljøudvalgets møde den 8. februar 2018.

*Forhold til Kommuneplanen*

Lokalplanen er i overensstemmelse med kommunens mål under
emnet større solcelle- og solfangeranlæg i Kommuneplan 2017-2028.

Etableringen af solfanger-/solcelleanlægget bidrager til
kommunalbestyrelsens mål om, at solcelle- og solfangeranlæg skal bidrage til at
nedbringe drivhusgasser og udgør en væsentlig del af kommunens samlede bidrag
af solenergi.

Derudover fastlægger kommuneplanens retningslinjer, at
solcelle- og solfangeranlægs placering skal være hensigtsmæssig iht. landskab,
natur og kulturmiljøer samt understøtte helhedsperspektivet i klima- og
energiplanlægningen.

Lokalplanen er ligeledes i overensstemmelse med
retningslinjerne for større solcelle- og solfangeranlæg, der omhandler
anlæggets placering.

Lokalplanen er omfattet af kommuneplanens rammeområde H1.T01
og er i overensstemmelse hermed.

*Lokalplanforslaget*

Lokalplanforslaget giver mulighed for at realisere
etableringen af et solfangeranlæg vest for Høng Varmeværk. Realiseringen af
lokalplanen betyder, at Høng Varmeværks udledning af CO2 mindskes,
og det vil bidrage positivt til kommunens ønske om at bidrage til at reducere
den globale CO2-udledning.

Derudover giver lokalplanen mulighed for at opføre et
solcelleanlæg i området, såfremt dette bliver aktuelt. Et solfangeranlæg producerer
fjernvarme, hvorimod et solcelleanlæg producerer el. Anlæggene vil have stort
set samme udformning og vil derved ikke ændre væsentligt på det visuelle
indtryk.

Lokalplanen har derudover til formål at sikre, at de opførte
solfangere/solceller indpasses i landskabet, således at anlægget ikke giver
anledning til en væsentlig visuel påvirkning. Lokalplanen udlægger derfor et
beplantningsbælte mod nord og øst. Det er valgt at undlade beplantning langs
den sydøstlige grænse for at sikre en optimal udnyttelse af solens potentiale.
Der er udarbejdet en visualiseringsrapport, som er vedlagt sagen som bilag 2.

Lokalplanens anvendelsesbestemmelser giver mulighed for at
etablere ovenstående, samt for at området kan afgræsses med får.

Lokalplanen fastlægger vejadgang til området fra det
eksisterende varmeværk samt mulighed for at etablere interne veje.

Lokalplanområdet ligger i landzone, og bliver ved
lokalplanens endelige vedtagelse overført til byzone.

*Miljøscreening og VVM*

I forbindelse med udarbejdelse af lokalplan har
administrationen gennemført en screening efter lov om miljøvurdering af planer
og programmer og af konkrete projekter (VVM), som har været i høring hos
berørte myndigheder fra den 25. januar 2018 til den 8. februar 2018. Der er
indkommet to bemærkninger i høringsperioden, fra hhv. Kalundborg Forsyning og
Museum Vestsjælland, der udelukkende har oplysende karakter til sagen. På
baggrund af denne screening vurderer administrationen, at lokalplanforslaget
ikke vil få væsentlig indvirkning på miljøet, og der således ikke skal
udarbejdes miljørapport for lokalplanen. Miljøscreeningen med tilhørende
hvidbog indgår som bilag til lokalplanforslaget, jf. Bilag 1.

Solfangeranlæg er omfattet af bilag 2, punkt 3a
Industrianlæg til fremstilling af elektricitet, damp og varmt vand i lov nr.
448 af 10. maj 2017 om miljøvurdering af planer og programmer og af konkrete projekter
(VVM), hvorfor der er udarbejdet en VVM-screening af projektet.

Administrationen har på baggrund af en VVM-screening
vurderet, at projektet ikke vil kunne påvirke miljøet væsentligt og derfor ikke
er VVM-pligtigt. Afgørelsen er offentliggjort på kommunens hjemmeside den 25.
januar 2018 med tilhørende 4 ugers klagefrist.

*Det videre forløb*

Godkendes planforslaget til offentlig fremlæggelse forventes
Lokalplan nr. 569 for et solfangeranlæg ved [adresse] at blive fremlagt
til endelig vedtagelse i maj 2018.

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1 - Forslag til lokalplan nr. 569 for solenergianlæg ved Høng Varmeværk | 326-2018-51976 |
| Bilag 2 - Visualiseringsrapport, Høng Varmeværk | 326-2018-49771 |